Kázeň z ev. Služieb Božích v Bratislave (NK), 26. 3. 2023, **Smrtná** n**edeľa, 8.30: 117, 113, 82, 94, A 28;** ep:. Žid 5, 1-5; ev.: J 11, 45-57; 10.00: piesne z Pašií

**Lukáš 23, 43**: *„Veru, hovorím ti: Dnes budeš so mnou v raji!“*

**Milí bratia a milé sestry!**

Ak ste už absolvovali pobyt v nemocnici, tak máte skúsenosť so **spoločenstvom trpiacich**. Ním sa stávajú ľudia, ktorí zrazu zdieľajú nemocničnú izbu – a tým aj niekoľko dní svojho života – s ľuďmi, ktorých predtým nepoznali. S ľuďmi s odlišnými životnými cestami

Takéto spoločenstvá rozmanitých trpiacich ľudí vznikajú aj vo väzení, pri drámach, kde zločinci držia rukojemníkov, alebo závaloch v baniach.

Slová: *„Veru, hovorím ti: Dnes budeš som mnou v raji!“* – označované aj ako **3. slovo Pána Ježiša na kríži – nám tiež ukazujú spoločenstvo trpiacich – 3 odsúdencov na Golgote.** Na 3 krížoch vedľa seba visia 3 veľmi odlišní muži. **Navzájom sa nepoznajú a majú za sebou 3 rôzne životné príbehy.** **Jediné,** **čo majú spoločné, je, že** **ich rozsudok smrti sa vykonáva v rovnakom čase a na rovnakom mieste.**

**Hoci sú si cudzí a trpia veľkými bolesťami, prebieha medzi nimi rozhovor.** Jeden zo zločincov Ježišovi posmešne vraví: „*Či nie si Ty Kristus?“* – Ten zasľúbený Spasiteľ? *„Zachráň seba i nás!“* (L 23, 39) Druhý zločinec však spoznal, že Ježiš je skutočne Spasiteľ. Verí tomu, čo sa o Ježišovi hovorí a čo sám Ježiš vyhlásil. Preto pokarhá prvého zločinca a hovorí mu: „*Ani ty sa nebojíš Boha“* a si odsúdený na rovnaký trest ako Ježiš? **My sme však odsúdení spravodlivo** a dostávame zaslúžený trest za svoje skutky, **ale On nič zlé neurobil.** A potom tento veriaci zločinec prosí Ježiša: *„Rozpomeň sa na mňa, keď prídeš do svojho kráľovstva.“* **Nielenže verí, že Ježiš je Spasiteľ, ale verí aj tomu, čo Ježiš dosvedčil pred Pilátom: *Moje kráľovstvo nie je z tohto sveta*** (J 18, 36). V tomto večnom kráľovstve, v novom Božom svete po smrti, chce druhý zločinec žiť večne s Ježišom.

Pán Ježiš mu dáva úžasný sľub, svoje 3 slovo na kríži: *„Veru, hovorím ti: Dnes budeš som mnou v raji!“*

 ***„Veru, hovorím ti...“,*** alebo ***„amen“*** znamená ***„naozaj“, „to je určite pravda“, „môžeš sa na to spoľahnúť“, „je to zaručené – pevné ako skala“.* *„****Amen, hovorím ti: Dnes budeš so mnou v raji!“*

Slovo raj pochádza z Perzie a označuje záhradu alebo park. Do gréckeho jazyka sa dostalo ako cudzie slovo. Raní kresťania používali ako Písmo sv. Septuagintu – preklad SZ do gréčtiny. Septuaginta používa slovo „raj“ pre záhradu Éden, ktorú Boh stvoril pre prvých ľudí. Krásne a radostne v nej žili, ešte nezakalení hriechom a jeho dôsledkami. V rajskej záhrade stál strom života. Keď boli Adam a Eva vyhnaní z rajskej záhrady, nemohli už jesť zo stromu života a stali sa smrteľnými. V ich srdciach však zostala túžba, ktorá sa preniesla na ich potomkov – **túžba po raji.**

**Túto túžbu má aj veriaci zločinec na kríži a Ježiš mu sľubuje, že bude naplnená**: *„Veru, hovorím ti: Dnes budeš som mnou v raji!“* **Vrátiš sa tam, odkiaľ pochádza ľudský rod: do nádherného života pred Božou tvárou, nezakaleného hriechom ani jeho bolestnými dôsledkami.** V raji bude všetko opäť *„veľmi dobré“*, ako to bolo na počiatku (1M 1, 31). Smrť tam nebude.

**Hriešnemu mužovi na kríži, ktorý sa s dôverou obrátil k Ježišovi,** zvestuje Spasiteľ Božiu milosť – omilostenie pre večný život v raji. Podobne ako môžeme 1. Ježišovo slova na kríži: *„Otče, odpusť im!“* vztiahnuť aj na nás, to isté môžeme urobiť aj s 3. Ježišovým slovom.

**Pán Ježiš** totiž **nesľúbil raj len tomuto jednému hriešnikovi, ale všetkým hriešnikom, ktorí podobne ako on uveria v Krista a prosia Ho o pomoc.** V Zjav 2, 7 je odkaz, ktorý oslávený Pán poslal cirkevnému zboru v Efeze: Tomu, *„kto zvíťazí, dám jesť zo stromu života, ktorý je v Božom raji“.* Podobne ako lotor na kríži, **môžu všetci ľudia vierou v Spasiteľa Pána Ježiša prekonať rozsudok smrti, uložený im Bohom za hriech.** Pán Ježiš to potvrdil svojím sľubom: ***„Veru, veru, hovorím vám: Kto verí vo mňa, má večný život“*** (J 6, 47).

Drahí moji, keď dôverujeme Pánovi Ježišovi, aj my môžeme počítať s tým, čo náš Pán sľúbil veriacemu zločincovi svojím 3. slovom na kríži: *„Budeš som mnou v raji!“* Nie je to len útecha v zomieraní, ale aj ohromná sila pre život so všetkými jeho trápeniami. A tiež nádherná perspektíva, ktorú máme. Pre Ježiša nebola lacná:  **Kvôli tomu, aby kajúci lotor, ale aj každý z nás mohol večne žiť v Božej blízkosti, a nie v zatratení, sa Pán Ježiš zriekol záchrany a zostal visieť na kríži – zobral na seba všetky tresty za hriechy sveta – a to až do trpkého konca.** **Áno, naozaj, toto je určite pravda, môžeme sa na to spoľahnúť, je to zaručené – pevné ako skala. Amen.**

Použitím myšlienok M. Kriesera: **Martin Šefranko, evanjelický a. v. farár**

**Modlitba**

Pane Ježiši Kriste, je toľko spoločenstiev trpiacich – vo vojnových konfliktoch, nemocniciach, na miestach nešťastí, prenasledovania a útlaku. Viacerí máme so spoločenstvom trpiacich skúsenosť.

Mal si ju aj Ty. Si nám ľuďom podobný vo všetkom, ale bez hriechu. Nikdy si nič zlé neurobil.

K Tebe – čistému a svätému prichádzame s prosbou: Rozpomeň sa na nás, zmiluj sa nad nami.

Ďakujeme, že každému, kto v Teba verí sľubuješ večný život. – A to nielen ako útechu v zomieraní, ale aj ako nesmiernu silu pre život so všetkými jeho skúškami a trápeniami. A tiež ako nádherný výhľad – perspektívu na dobrú budúcnosť, ktorú máme u Teba.

Pôstne obdobie aj Tvoja svätá Večera nám pripomínajú, čo stálo Teba to, aby nám bola darovaná takáto sila, útecha a perspektíva.

Ty si sa zriekol záchranu pre našu spásu. Ty si zostal visieť na kríži až do trpkého konca, aby sme neskončili v zatratení, ale každý veriaci v Teba žil večne Božej blízkosti. Ďakujeme Ti tisíc ráz, že sa na to môžeme spoľahnúť, že Tvoje slovo je pevné. Amen.